Document ID: 32005R0388

ΚΑΝΟΝΙΣΜΌΣ (ΕΚ) αριθ. 388/2005 ΤΗΣ ΕΠΙΤΡΟΠΉΣ
της 8ης Μαρτίου 2005
για τη θέσπιση των προδιαγραφών της ενότητας ad hoc 2006 για τη μετάβαση από την εργασία στη συνταξιοδότηση, όπως προβλέπεται από τον κανονισμό (ΕΚ) αριθ. 577/98 του Συμβουλίου και για την τροποποίηση του κανονισμού (ΕΚ) αριθ. 246/2003
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 577/98 του Συμβουλίου, της 9ης Μαρτίου 1998, για τη διενέργεια δειγματοληπτικής έρευνας εργατικού δυναμικού στην Κοινότητα (1), και ιδίως το άρθρο 4 παράγραφος 2,
Εκτιμώντας τα ακόλουθα:
(1)
Ο κανονισμός (ΕΚ) αριθ. 246/2003 της Επιτροπής, της 10ης Φεβρουαρίου 2003, για τη θέσπιση του προγράμματος των ενοτήτων ad hoc, για την περίοδο 2004 έως 2006, μέσα στα πλαίσια της δειγματοληπτικής έρευνας εργατικού δυναμικού που προβλέπει ο κανονισμός (ΕΚ) αριθ. 577/98 του Συμβουλίου (2) περιλαμβάνει μια ενότητα ad hoc για τη μετάβαση από την εργασία στη συνταξιοδότηση.
(2)
Υπάρχει ανάγκη για ένα πλήρες και συγκρίσιμο σύνολο στοιχείων σχετικά με τη μετάβαση από την εργασία στη συνταξιοδότηση, προκειμένου να παρακολουθείται η πρόοδος προς τους κοινούς στόχους της κοινοτικής στρατηγικής για την απασχόληση και της ανοικτής μεθόδου συντονισμού στον τομέα των συντάξεων που θεσπίστηκε από το Ευρωπαϊκό Συμβούλιο του Λάκεν τον Δεκέμβριο του 2001. Και οι δύο διαδικασίες αναγνωρίζουν την προώθηση της ενεργού γήρανσης και την παράταση του επαγγελματικού βίου ως προτεραιότητες για δράση, ιδίως μέσω της κατευθυντήριας γραμμής 5 των κατευθυντήριων γραμμών για την απασχόληση 2003 «Αύξηση της προσφοράς εργατικού δυναμικού και προώθηση της ενεργού γήρανσης», όπως θεσπίστηκε από το Συμβούλιο στις 22 Ιουλίου 2003 (3), και μέσω του στόχου 5 της διαδικασίας για τις συντάξεις, όπως αναπτύχθηκε στην κοινή έκθεση σχετικά με τους στόχους και τις μεθόδους εργασίας στον τομέα των συντάξεων, που εγκρίθηκε από το Συμβούλιο του Λάκεν στις 14 και 15 Δεκεμβρίου 2001, και στην κοινή έκθεση της Επιτροπής και του Συμβουλίου σχετικά με επαρκείς και βιώσιμες συντάξεις, που εκδόθηκε από το Συμβούλιο των Βρυξελλών στις 20 και 21 Μαρτίου 2003.
(3)
Σύμφωνα με την απόφαση αριθ. 1145/2002/ΕΚ του Ευρωπαϊκού Κοινοβουλίου και του Συμβουλίου, της 10ης Ιουνίου 2002, περί κοινοτικών μέτρων ενθάρρυνσης στον τομέα της απασχόλησης (4) οι κοινοτικές δραστηριότητες σχετικά με την ανάλυση, την έρευνα και τη συνεργασία μεταξύ των κρατών μελών στον τομέα της απασχόλησης και της αγοράς εργασίας θα πραγματοποιηθούν στην περίοδο από την 1η Ιανουαρίου 2002 έως τις 31 Δεκεμβρίου 2006 και ένας από τους στόχους των δραστηριοτήτων αυτών είναι η ανάπτυξη, η συνέχεια και η αξιολόγηση της ευρωπαϊκής στρατηγικής για την απασχόληση, με ιδιαίτερη έμφαση στις μελλοντικές προοπτικές.
(4)
Είναι επίσης αναγκαίο να επικαιροποιηθούν οι προδιαγραφές του δείγματος που ορίζεται στο τμήμα 3 του παραρτήματος του κανονισμού (ΕΚ) αριθ. 246/2003, προκειμένου να μεγιστοποιηθεί η δυναμικότητα του δείγματος για την ενότητα ad hoc όσον αφορά την ανάλυση.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο λεπτομερής κατάλογος των πληροφοριών που πρέπει να συλλεγούν το 2006 από την ενότητα ad hoc για τη μετάβαση από την εργασία στη συνταξιοδότηση παρατίθεται στο παράρτημα.
Άρθρο 2
Στο τμήμα 3 του παραρτήματος του κανονισμού (ΕΚ) αριθ. 246/2003, το σημείο «Δείγμα» αντικαθίσταται από το ακόλουθο κείμενο:
«Δείγμα: η ηλικιακή ομάδα-στόχος για το δείγμα γι’ αυτή την ενότητα συνίσταται σε άτομα ηλικίας μεταξύ 50 και 69 ετών. Το πλήρες σύνολο μεταβλητών της έρευνας εργατικού δυναμικού συλλέγεται για το υποδείγμα που χρησιμοποιείται για την ενότητα ad hoc. Όταν η δειγματοληπτική μονάδα είναι το άτομο, δεν απαιτούνται στοιχεία για τα υπόλοιπα μέλη του νοικοκυριού.»
Άρθρο 3
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Μαρτίου 2005.

Labels: 9
19